เงินทะลักเข้ากองตราสารหนี้
บลจ.ยิ้มรับลูกค้าหนีดอกเบี้ยฝากต่ำกสิกร 1.4 แสนล้านกรุงไทย 2.5 หมื่นล้าน
28 ก.พ. 2556

บลจ.ยิ้มรับลูกค้าหนีดอกเบี้ยฝากต่ำกสิกร 1.4 แสนล้านกรุงไทย 2.5 หมื่นล้าน
เงินหนีดอกเบี้ยต่ำไหลเข้ากองตราสารหนี้ กสิกรไทย โกยไป 1.4 แสนล้าน กรุงไทย ได้ 2.5 หมื่นล้าน
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า ตั้งแต่ต้นปีที่ผ่านมามีเงินเข้ามาลงทุนกองทุนตราสารหนี้ประเภทกำหนดอายุโครงการของบริษัท ทั้งตราสารหนี้ในประเทศและตราสารหนี้ต่างประเทศมากกว่า 1.4 แสนล้านบาท จาก 31 กองทุน
“สะท้อนถึงความต้องการของนักลงทุนที่รับความเสี่ยงได้ไม่มาก ยังต้องการทางเลือกลงทุนที่มีความเสี่ยงต่ำ แต่ให้โอกาสรับผลตอบแทนที่น่าสนใจกว่าเงินฝากในภาวะดอกเบี้ยทรงตัวต่อเนื่อง” น.ส.ยุพาวดี กล่าว
พร้อมกันนี้ บลจ.กสิกรไทย จะขายกองทุนตราสารหนี้ต่อเนื่อง โดยวันที่ 27 ก.พ.–4 มี.ค. อีก 2 กองทุน ลงทุนตราสารหนี้ในประเทศและต่างประเทศ ได้แก่ กองทุนเปิดเค ตราสารหนี้ 3 เดือน ซีจี คาดผลตอบแทนหลังหักค่าใช้จ่ายกองทุนที่ 2.8% ต่อปี และกองทุนเปิดเค ตราสารหนี้ 6 เดือน บีดี คาดผลตอบแทน 3% ต่อปี นอกจากนี้ยังมีกองทุนเปิดเค คุ้มครองเงินต้น ตราสารหนี้ไทย 3 เดือน บีดับเบิลยู เน้นลงทุนพันธบัตรรัฐบาล คาดผลตอบแทน 2.6% ต่อปี 
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า ตั้งแต่ต้นปีมีเงินเข้ามาลงทุนกองทุนตราสารหนี้ทั้งในประเทศและต่างประเทศ 2.5 หมื่นล้านบาท เนื่องจากมีโอกาสได้รับผลตอบแทนสูงกว่าดอกเบี้ยเงินฝากของธนาคารพาณิชย์ขนาดใหญ่ 
“อัตราผลตอบแทนพันธบัตรรัฐบาลของไทยทรงตัว ก่อนที่ปรับเพิ่มขึ้น หลังจากคณะกรรมการนโยบายการเงิน(กนง.) คงดอกเบี้ย และลดลงเล็กน้อยจากแรงขายทำกำไรขณะที่อัตราผลตอบแทนพันธบัตรสหรัฐฯ ลดลงจากความกังวลเกี่ยวกับการตัดลดงบประมาณโดยอัตโนมัติของรัฐบาลกลางสหรัฐฯ ในวันที่ 1 มี.ค.” นายสมชัย กล่าว
บลจ.กรุงไทย เปิดขาย 2 กองทุนตราสารหนี้ทั้งในและต่างประเทศ ได้แก่ กองทุนเปิดกรุงไทยธนทรัพย์ บี75 อายุ 6 เดือน คาดผลตอบแทน 3% ต่อปี ระหว่างวันที่ 27 ก.พ.–5 มี.ค. และกองทุนเปิดกรุงไทยประจำ 3 เดือน คุ้มครองเงินต้น 3 เสนอขายถึงวันที่ 1 มี.ค. ลงทุนเงินฝากในประเทศและพันธบัตรธนาคารแห่งประเทศไทย คาดผลตอบแทน 2.5%ต่อปี
นายฉัตรพี ตันติเฉลิม ประธานเจ้าหน้าที่บริหาร บลจ.กรุงศรี กล่าวว่า วันที่ 26 ก.พ.–4 มี.ค. จะเปิดขายกองทุนเปิดกรุงศรีตราสารหนี้ 6M56 อายุประมาณ 6 เดือน มีนโยบายลงทุนตราสารหนี้ทั้งในประเทศและต่างประเทศ โดยคาดว่าจะให้ผลตอบแทน 3% ต่อปี 
น.ส.ทิพวัลย์ เอี่ยมโอภาส ผู้ช่วยกรรมการผู้จัดการ บลจ.ธนชาต จะเปิดขายกองทุนเปิดธนชาต Fixed Income 6M21 อายุโครงการประมาณ 6 เดือน ลงทุนตราสารหนี้ในและต่างประเทศผลตอบแทนประมาณ 3% ต่อปี ระหว่างวันที่ 27 ก.พ.-4 มี.ค. และวันที่ 26 ก.พ.-4 มี.ค. เปิดขายกองทุนเปิดธนชาตพันธบัตรรัฐคุ้มครองเงินต้น 3M/2 อายุโครงการประมาณ 3 เดือน คาดผลตอบแทนประมาณ 2.5% ต่อปี เน้นพันธบัตรรัฐบาล